Andrei Gavrilov (in Russies Андрей Гаврилов, 21 September 1955) is 'n Switserse pianis van Russiese oorsprong. Andrei Gavrilov is in 'n gesin van kunstenaars in Moskou gebore. Sy vader was Vladimir Gavrilov (30 Mei 1923 - 4 Desember 1970), een van die mees vooraanstaande Russiese skilders gedurende die middel van die 20ste eeu. Gavrilov beskik by wyse van sy vader se bloedlyn ook oor Duitse voorouers. Sy moeder was die Armeense pianis Assanetta Eguiserian (20 Desember 1925 - 29 November 2006) wat onder Heinrich Neuhaus studeer het en Gavrilov sy eerste klavierlesse op 2-jarige ouderdom gegee het. Gavroliv het in 1961 aan die Sentrale Musiekskool van Moskou ingeskryf en 'n student geword van Tatyana Kestner, wat onder Alexander Goldenweiser studeer het. Hy het sy studies onder 'n ander volgeling van Neuhaus (Lev Naumov) aan die Moskou-konservatoria voltooi. Op 18-jarige leeftyd, na slegs een semester aan die konservatoria, het hy in 1974 die Internasionale Tsjaikofski-kompetisie gewen en internasionale roem behaal toe hy dieselfde jaar tydens die Salzburg-fees vir Sviatoslav Richter ingestaan het.